text: Cléomadès s'agenoilla
   Devant li et la salua ;
   Et ele son salu li rent
   Et li dist : "Biau sire, comment
   Estes vous ci endroit venus?
   Folement estes enbatus ;
   Ne sai qui vous i amena,
   PageV01P101
   K'ainc mais céens nus hom n'entra
   Dusqu'à tant que fusse levée.
   Irié en sui et tormentée,
   Car fait [m']avez trop grant outrage,
   Se fiex n'estes le roi d'Arcage
   Qui a [à] non Bleopatris :
   Cil là doit estre mes maris.
   Ses peres Balcabé a non
   Qui moult est rois de grant renon.
   Je ne cuit pas que ce soiez.
   Se c'estes vous, ne le noiez ;
   Car, se vous Bleopatris n'estes,
   Se vous aviïez Ve testes
   N'en porriez vous une porter,
   Ce ne vous quier je jà celer.
   Et mes peres li rois Carmans
   M'a dit, bien a passé II ans,
   K'ou monde si bel home n'a
   Que cil à cui donnée m'a.
   Et je cuit bien que nus fors il
   Ne se metroit en tel peril :
   Et pour ce ne sai que j'en die.
   Voir m'en dites, je vous en prie;
   Car estre me samblés courtois,
   Et biaus et nobles et adrois,
   Avenans et plaisans et nès."
   "Bele", ce dist Cléomadès,
   "Plus biau de moi sont il assez ;
   Si sui je cil dont vous parlez,
   Et si sui cil qui sans faillir
   Sui tous à faire vo plaisir.
   Pour ce, par fine amour vous pri,
   Ne vous anuit que je sui ci."
  